«የመብራት ካርድ ለማስሞላት እንግልት ደርሶብናል» ደንበኞች
 . «አገልግሎቱን ለማሻሻል እየሰራሁ ነው» የኢትዮጵያ ኤሌክትሪክ አገልግሎት አዲስ አበባ፡- በአዲስ አበባ ከተማ
የተለያዩ አካባቢዎች የሚገኙ ነዋሪዎች ከመብራት ካርድ አሞላል ጋር ተያይዞ ባጋጠመ ችግር ምክንያት መንገላታታቸውን ገለጹ፡፡ የኢትዮጵያ
ኤሌክትሪክ አገልግሎት በበኩሉ፤ ችግሩ መኖሩን አምኖ ለማስተካከል _ጥረት እያደረገ መሆኑን አስታውቋል። በአዲስ አበባ የተለያዩ አካባቢዎች
የሚገኙ አንዳንድ ነዋሪዎች በተለይ ለአዲስ ዘመን ጋዜጣ እንደገለጹት፤ ሰሞኑን የመብራት ካርድ ለመሙላት በተዘዋወሩባቸው የመብራት
የድርጅቱ ቅርንጫፍ ጽሕፈት ቤቶች እንደወትሮው ግልጋሎት የሚሰጥ አካል ባለመኖሩ ከፍተኛ እንግልት እየደረሰባቸው ነው፡፡ ከነዋሪዎቹ መካከል ወይዘሮ መሰረት
ደስታ እንደተናገሩት፤ ሰሞኑን እሳቸውን ጨምሮ በርካታ የከተማዋ ነዋሪዎች የመብራት ካርድ ለመሙላት በተንቀሳቀሱባቸው ቅርንጫፎች
ተገቢውን መስተንግዶና ምላሽ እያገኙ አይደለም፡፡ የሚጠቀሙበት የመብራት ፍጆታ የሚለካው በካርድ ሙሌት በመሆኑ አገልግሎቱን ለማግኘት
በተለያዩ ቅርንጫፎች ሲዘዋወሩ ቆይተዋል፡ ፡ ይሁንና ከቅርንጫፍ ቢሮዎቹ የማያስተናግዱ በመሆኑ ዘወትር ብቸኛ ግልጋሎት በሚሰጥበት
የካዛንቺስ አካባቢ ቅርንጫፍ በመሄድ ሰዓታትን ለፈጀ አሰልቺ ሰልፍ ተዳርገዋል፡፡ ወጣት ሚሊዮን መኮንን በበኩሉ በሰጠው አስተያየት ሰሞኑን ባጋጠመው የአገልግሎት ተደራሽነት ማነስ
ምክንያት ከሚኖርበት የሰበታ አካባቢ ካዛንቺስ በመምጣትና ከሶስት ሰዓታት በላይ በመሰለፍ አገልግሎቱን ለማግኘት መገደዱን ገልጿል፡፡
በተመሳሳይ ሁኔታ ከመብራት ካርድ ሙሌት ጋር ተያይዞ ለእንግልት መዳረጋቸውን ያመለከቱት የቱሉዲምቱ
ነዋሪው አቶ አመኃ ኪሮስ ለቀናት በተመላለሱባቸው የመብራት ኃይል ቅርንጫፎች ተገቢውን ግልጋሎት ባለማግኘታቸው ካዛንቺስ ድረሰ በመምጣት
ወረፋ ለመያዝ ከሌሊቱ 11 ሰዓት ከቤታቸው መውጣታቸውን ተናግረዋል፡፡ ከተለያዩ የከተማዋ አቅጣጫዎች የመብራት ካርድ ለመሙላት ወደ ካዛንቺስ ቅርንጫፍ የደረሱት ሌሎች አስተያየት
ሰጪዎችም ቀደም ሲል አገልግሎት ያገኙባቸው በነበሩ ቦታዎች ባለመስተናገዳቸው ለከፍተኛ እንግልት እየተዳረጉ በመሆኑ ከሚመለከተው
አካል አፋጣኝ ምላሽ እንዲሰጣቸው ጠይቀዋል፡፡ በኢትዮጵያ ኤሌክትሪክ አገልግሎት የኮርፖሬት ኮሚዩኒኬሽን ዳይሬክተር አቶ መላኩ ታዬ ጉዳዩን አስመልክተው
በሰጡት ምላሽ ከአገልግሎቱ ጋር ተያይዞ ከደንበኞች የተነሳው ቅሬታ እውነት ስለመሆኑ ተናግረዋል፡፡ በርካታው ተጠቃሚ መብራት ለመሙላት
አንድ ቅርንጫፍን ማዘውተሩና በሌሎች ቅርንጫፎች አልፎ አልፎ በሚያጋጥሙ የሲስተም መቆራረጦች ሳቢያ የሰሞኑን ዓይነት እንግልት እንደሚያጋጥም
አመልክተዋል:: አቶ መኮንን እንደተናገሩት፤ ከቅርብ ጊዜያት ወዲህ ከኢትዮጵያ ንግድ ባንክ ጋር በተደረሰው ስምምነት
የባንኩ ሰራተኞች ከዘጠኝ ሰዓት በኋላ ገንዘብ ለመሰብሰብ ባላቸው ቆይታና ከዚሁ ጋር ተያይዞ በሚፈጠር ክፍተትም ችግሩ እየተከሰተ
ነው፡፡ ከሁለት ወራት ወዲህ በ33 ቅርንጫፎች አገልግሎቱን ተደራሽ የማድረግ ተግባርን እውን በማድረግ አልፎ አልፎ የሚያጋጥሙ ችግሮችን
ለመፍታት ጥረት የተደረገ ሲሆን ሁኔታዎችን ከግምት በማስገባትም ቅዳሜን መደበኛ የስራ ቀን በማድረግ ጭምር ለደንበኞች እንግልትና
ቅሬታ መፍትሄ ለመስጠት እየተሰራ ነው፡፡ አልፎ አልፎ
ከተጠቃሚዎች የሚነሳውን ቅሬታ ዘለቄታዊ እልባት ለመስጠትና አሰራሩን በዘመናዊ አሰራር ለመለወጥም እየተሰራ መሆኑን አቶ መላኩ ተናግረው፤
ወደፊት በዘመናዊ የሞባይል ካርድ አሞላል ሂደት አገልግሎቱን የማሻሻል ዕቅድ መያዙን አስረድተዋል፡፡አዲስ ዘመን የካቲት 28 ቀን 2012 ዓ ም መልካምስራ አፈወርቅ